### Beslutningstema

Det skal besluttes, om der skal gives landzonetilladelse til opførelse af fritliggende gyllebeholder med teltoverdækning på matrikel nr. 813 [adresse], Ziggy Danielsen.

### Sagsfremstilling

Der søges landzonetilladelse til opførelse af en fritliggende gyllebeholder på matrikel nr. 813 [adresse], Ziggy Danielsen.

Gyllebeholderen har en størrelse på 5.000 m3 og opføres i grå betonelementer og teltoverdækningen bliver i grå fast PVC-overdækning. Kanten af gyllebeholderen opføres i en højde på 5 meter over terræn. Den samlede højde med teltoverdækning bliver ca. 12 meter.

Gyllebeholderen vil ikke medføre væsentlig negativ påvirkning af de landskabelige karakterer. Da gyllebeholderen vil blive sløret med en beplantning mod nord, øst og vest.
I landzone må der ikke uden tilladelse fra kommunen foretages udstykning, opføres ny bebyggelse eller ske ændring i anvendelsen af bestående bebyggelse og ubebyggede arealer, jf. planlovens § 35, stk. 1.

Opførelse af gyllebeholderen kræver derfor en landzonetilladelse. Tilladelsen meddeles med følgende vilkår:

1. Der skal etableres og vedligeholdes afskærmende beplantning omkring gyllebeholderen, herunder at udgående træer og buske erstattes. Beplantningen skal bestå af et 3-rækket læhegn af hjemmehørende arter som skovæbler, taks, hassel, hyld, lind, rødel, bøg, eg, enebær, birk, aks m.m. Placeringen skal være som angivet nedenfor. Beplantningen skal etableres først kommende efterår, efter at gyllebeholderen er opført.
2. Den opgravede jord skal fjernes eller udjævnes i et ikke mere end 30 cm tykt lag på de omkringliggende arealer, så der ikke fremkommer volde. Jorden må ikke udjævnes på arealer, der er registreret efter § 3 i Naturbeskyttelsesloven.
3. Teltoverdækningen skal være i en grålig nuance.
4. Gyllebeholderen skal fjernes senest 1 år efter, at den er taget ud af drift. Udgiften til fjernelsen påhviler ejeren.
5. Af- og pålæsning samt vending, skal ske på egen matrikel. Der etableres en transportvej rundt om gyllebeholderen til lastbilerne, der leverer gylle til gyllebeholderen.
6. Landzonetilladelsen kan ikke udnyttes før der er givet tilladelse efter Øyvind Lauridsen.
7. Landzonetilladelsen kan ikke udnyttes før grøften øst for gyllebeholderen bliver rørlagt. Tilladelsen skal søges efter Vandløbsloven.

Den 6. januar 2025 sendte forvaltningen et udkast til en landzonetilladelse til opførelse af en fritliggende gyllebeholder med teltoverdækning til orientering hos naboerne.

Forvaltningen har modtaget en henvendelse fra en nabo til matrikel nr. 813 [adresse], Ziggy Danielsen. Naboens betingelse for at acceptere placeringen af gyllebeholderen er, at den eksisterende bevoksning, syd for markvejen, bliver bibeholdt og gerne forøget, så de er fri for udsynet til gylletanken. Tønder Kommune kan ikke i landzonetilladelsen stille vilkår om bevoksning syd for markvejen, da markvejen ikke er ejet af ansøger. Den eksisterende bevoksning syd for markvejen er tilgroet på den private fællesvej, der er ejet af Tønder Kommune. Tønder Kommune kan dog ikke i landzonetilladelsen give nogen garanti for, at der ikke på et tidspunkt bliver fjernet noget beplantning. Beplantningen er vokset op på en vejmatrikel, som på nuværende tidspunkt ikke bliver anvendt, men en del af vejmatriklen vil blive anvendt ved opførelse af gyllebeholderen.

Følgende er vedlagt som bilag:

* Indsigelse fra nabo
* Bilag 1: Kort over placering af gyllebeholder i forhold til nabo

### Økonomi

Ingen.

### Lovgrundlag

Planloven.

### Indstilling Fagchefen for Klima, Plan og Udvikling indstiller,

at der gives landzonetilladelse til opførelse af en fritliggende gyllebeholder med teltoverdækning på matrikel nr. 813 [adresse], Ziggy Danielsen.

### Beslutning

Indstillingen godkendt.

Ulf Frederiksen (A) deltog ikke i mødet.